b'\n_START_ARTICLE_\nViidestoista y\xc3\xb6\n_START_SECTION_\nTausta\n_START_PARAGRAPH_\nJuice Leskinen on itse kertonut, ett\xc3\xa4 sek\xc3\xa4 s\xc3\xa4vellykseen ett\xc3\xa4 sanoitukseen on antanut vaikutteita Bob Dylanin \xe2\x80\x9dMr. Tambourine Man\xe2\x80\x9d ja h\xc3\xa4n kirjoitti kappaleen kahden viikon juomaputken j\xc3\xa4lkeen, viidenten\xc3\xa4toista y\xc3\xb6n\xc3\xa4. Kappale ei kuitenkaan kerro pelk\xc3\xa4st\xc3\xa4\xc3\xa4n juomaputken p\xc3\xa4\xc3\xa4ttymisest\xc3\xa4. Harri Rinne kertoo kirjassaan Juice ON [Juice OFF], ett\xc3\xa4 kappaleen taustalla on Leskisen suhde h\xc3\xa4nen avovaimoonsa. Kun Rinteell\xc3\xa4 oli ollut suhde Leskisen vaimon kanssa, Leskinen kertoi kostoksi Rinteelle, ett\xc3\xa4 h\xc3\xa4n rakasteli Rinteen avovaimon kanssa Ratinan puistossa ja teki sitten siit\xc3\xa4 kappaleen \xe2\x80\x9dViidestoista y\xc3\xb6\xe2\x80\x9d. T\xc3\xa4m\xc3\xa4 rikkoi miesten v\xc3\xa4lit pitk\xc3\xa4ksi aikaa. Leskinen oli kertonut saman tarinan jo aiemmin, mutta Rinteen nime\xc3\xa4 mainitsematta.\n_START_SECTION_\nRakenne\n_START_PARAGRAPH_\n\xe2\x80\x9dViidestoista y\xc3\xb6\xe2\x80\x9d on rakenteeltaan melko yksinkertainen. Laulu noudattaa intron j\xc3\xa4lkeen rakennetta AABABABB, jossa A tarkoittaa varsinaista s\xc3\xa4keist\xc3\xb6\xc3\xa4 eli A-osaa ja B kertos\xc3\xa4keist\xc3\xb6\xc3\xa4 eli B-osaa. Kappaleen intro koostuu lyhyest\xc3\xa4 sointukulusta, joka toistuu useasti kappaleen aikana, my\xc3\xb6s aivan lopussa. Kappaleen lopussa tempo hidastuu, ja kappale p\xc3\xa4\xc3\xa4ttyy D-duuriin. Sanoituksissa on paljon loppusointuja. Kappaleen nimi \xe2\x80\x9dViidestoista y\xc3\xb6\xe2\x80\x9d mainitaan kahdesti: ensimm\xc3\xa4isen kerran toisen A-osan alussa ja toisen kerran viimeisen A-osan alussa.\n_START_SECTION_\nSanoitus\n_START_PARAGRAPH_\nLeskisen sanoituksia tutkineen Lasse Halmeen mukaan \xe2\x80\x9dViidestoista y\xc3\xb6\xe2\x80\x9d yhdist\xc3\xa4\xc3\xa4 el\xc3\xa4m\xc3\xa4ntuskan ja rakkaussuhteen vaikeudet. Ainoa lohtu on rakkaan ihmisen l\xc3\xa4heisyys ja yhteinen uni on toivo paremmasta, mutta sek\xc3\xa4\xc3\xa4n ei kokonaan poista irrallisuuden kokemusta: Ja kun aamu on, en tied\xc3\xa4 miss\xc3\xa4 her\xc3\xa4\xc3\xa4n. Toisaalta laulun loppu kertoo rauhoittumisesta ja levon l\xc3\xb6ytymisest\xc3\xa4: Voi olla, ett\xc3\xa4 viimein p\xc3\xa4\xc3\xa4sen uneen. Uni on Leskisen sanoituksissa yleens\xc3\xa4kin my\xc3\xb6nteinen asia, kun taas todellisuus koetaan kielteiseksi. Leskisen itsens\xc3\xa4 mukaan kyseinen s\xc3\xa4e viittaa my\xc3\xb6s siihen tunteeseen, ett\xc3\xa4 kahden viikon juomaputki on lopussa.\n_START_SECTION_\nJulkaisu ja suosio\n_START_PARAGRAPH_\n\xe2\x80\x9dViidestoista y\xc3\xb6\xe2\x80\x9d ilmestyi vuonna 1980 Juice Leskinen Slamin LP:ll\xc3\xa4 \xe2\x80\x99\xe2\x80\x99XV y\xc3\xb6 (Tauko III)\xe2\x80\x99\xe2\x80\x99. Albumilta julkaistiin my\xc3\xb6s single, jonka B-puolena oli \xe2\x80\x9dViidestoista y\xc3\xb6\xe2\x80\x9d ja A-puolena \xe2\x80\x9dEi el\xc3\xa4m\xc3\xa4st\xc3\xa4 selvi\xc3\xa4 hengiss\xc3\xa4\xe2\x80\x9d. Kappaleen esitt\xc3\xa4v\xc3\xa4t levyll\xc3\xa4 Juice Leskinen (laulu), Eero \xe2\x80\x9dSafka\xe2\x80\x9d Pekkonen (urut ja taustalaulu), Petteri Salminen (s\xc3\xa4hk\xc3\xb6kitara), Hannu Tervaharju (basso) ja Matti A. Takala (rummut). Kappale on ilmestynyt my\xc3\xb6hemmin useilla eri kokoelmalevyill\xc3\xa4, ja monet muutkin esitt\xc3\xa4j\xc3\xa4t ovat levytt\xc3\xa4neet siit\xc3\xa4 oman versionsa, kuten oopperalaulaja Matti Salminen._NEWLINE_Kappaleesta l\xc3\xb6ytyy my\xc3\xb6s kaksi live-versiota Leskisen levyilt\xc3\xa4 Kuopio-Iisalmi-Nivala sek\xc3\xa4 Klassikoiden ilta. Ranskaksi sen on levytt\xc3\xa4nyt Andr\xc3\xa9 No\xc3\xabl Chaker nimell\xc3\xa4 \xe2\x80\x9dNos lendemains\xe2\x80\x9d vuoden 1998 useiden esitt\xc3\xa4jien albumille In Distant Worlds \xe2\x80\x93 kaukaisilla maailmoilla. Lis\xc3\xa4ksi kappaleen on laulanut espanjaksi Pepe Gonz\xc3\xa1les levyll\xc3\xa4 Eteenp\xc3\xa4in. My\xc3\xb6s Leskinen itse vieraili kappaleessa ja laulaakin kappaleen lopussa kertos\xc3\xa4keen suomeksi._NEWLINE_Vuonna 1995 \xe2\x80\x9dViidestoista y\xc3\xb6\xe2\x80\x9d sijoittui Radiomafian top 500 -\xc3\xa4\xc3\xa4nestyksess\xc3\xa4 186. sijalle. Iskelm\xc3\xa4-radion j\xc3\xa4rjest\xc3\xa4m\xc3\xa4ss\xc3\xa4 \xc3\xa4\xc3\xa4nestyksess\xc3\xa4 kaikkien aikojen parhaasta iskelm\xc3\xa4st\xc3\xa4 se tuli 13:nneksi. Helsingin Sanomien vuonna 2007 j\xc3\xa4rjest\xc3\xa4m\xc3\xa4ss\xc3\xa4 lukija\xc3\xa4\xc3\xa4nestyksess\xc3\xa4 kappale oli nelj\xc3\xa4s.'